રેખાબહેનનું વતન ભાદરણની બાજુમાં આવેલું વાલવોડ ગામ. પિતા નવનીતભાઈને ખેતી ઉપરાંત વેપાર પણ હતો. માતા પ્રેમીબહેન ગૃહિણી હતાં. રેખાબહેનને નાનપણથી જ વાચન અને લેખનનો શોખ. એ શોખને પોષવામાં ભાદરણના કંકુબા પુસ્તકાલયે પણ ઘણો સહયોગ આપ્યો. પિતાને વાચનનો શોખ એટલે તેઓ પણ પુસ્તકાલયમાંથી ઘણાં પુસ્તકો લઈ આવતા. પિતા પુસ્તકો વાંચી લે એટલે રેખાબહેન રાત્રે જાગરણ કરીને પણ એ પુસ્તકો વાંચે. વ્રતનાં જાગરણ ઉપરાંત રેખાબહેને પુસ્તકો વાંચવા માટેનાં જાગરણ કર્યાં છે. (વર સારો જ નહિં, સાહિત્યસર્જન માટે સતત પ્રોત્સાહન આપે તેવો મળ્યો.)